Spoločné vyhlásenie primátorov
So znepokojením vnímame pokračujúce snahy o šírenie rozporuplných a zneisťujúcich informácií, týkajúcich sa privatizácie spoločnosti Severoslovenské celulózky a papierne a.s. (SCP), medzi Ružomberčanmi a v celom regióne dolného Liptova.
Mnohí z Vás boli v poslednom období oslovení rôznymi aktivistami v takom duchu,  aby sa táto problematika znovu rozvírila, pričom zastúpenie tých, ktorých sa to týka (bývalých zamestnancov SCP) je nahrádzané i cudzími osobami, s mnohokrát skresľujúcimi názormi, pochádzajúcimi nie z nášho regiónu, pričom ich hlavným motívom je vlastná prosperita a obohatenie sa. Považujeme za mimoriadne nezodpovedné vzbudzovať v ľuďoch nereálne očakávania a opätovne ich nabádať k vymáhaniu si iluzórnych práv súdnou cestou, keďže v priebehu poslednej dekády každý súd, vrátane Najvyššieho súdu SR všetky nároky zamietol, taktiež ani Fond národného majetku SR neeviduje v tejto problematike žiadne záväzky ani pohľadávky.
Takýto nezodpovedný prístup a štvavá kampaň môže zároveň spôsobiť len  ekonomickú destabilizáciu tohto dobre vybudovaného a moderného podniku, a tým výrazne ohroziť zamestnanosť v regióne, ako aj ďalší rozvoj nášho mesta Ružomberka i dolného Liptova. Naviac je ohrozená i najväčšia investícia (Projekt 2000 a Projekt Eco Plus) v novodobej histórií mesta, ktorá okrem stabilizácie fabriky na ďalšie desiatky rokov prinesie aj 300 nových pracovných miest a taktiež pomôže znížiť ekologickú záťaž dolného Liptova, implementáciou najnovších moderných technológií pri výrobnom procese. S touto investíciou je spojené i rýchle vybudovanie modernej križovatky diaľničnej siete D1 s rýchlostnou cestou R1, čo zaručuje nášmu mestu a celému regiónu do budúcnosti odstránenie útlmových procesov, ktoré budú musieť ustúpiť rozvojovému programu celého nášho kraja, vrátane nášho mesta.
Ak sa máme vyjadriť k privatizácií tak sa pýtame, bola privatizácia papierní úspešná? Fakt je ten, že po privatizačnej vlne na Slovensku skrachovalo mnoho predtým prosperujúcich fabrík a spoločností i v Ružomberku (od Texikomu po mäsokombinát), no spoločnosti ECO-INVEST, a.s. sa podarilo zhodnotiť privatizovaný majetok tak, že z neho profitovala a dodnes profituje celá komunita, naše mesto, celý región ale aj samotný štát.  
Preto zdôrazňujeme a plne si uvedomujeme, že privatizácia SCP v Ružomberku prebehla ako jediná v našom meste úspešne, svedčí o tom neustály rozvoj a modernizácia celulózovo -papierenského komplexu, z mnohými sprievodnými pozitívnymi efektami pre naše mesto i pre jeho občanov, čo za žiadnu cenu nemôžeme dovoliť nikomu spochybňovať ani takýto priaznivý vývoj do budúcnosti narušovať. 

Nakoniec všetci musíme  konštatovať, že priama finančná podpora spoločnosti ECO-INVEST, a.s. v miliónoch eur ročne do školstva, zdravotníctva, športu, kultúry a občianskych aktivít  je pre naše mesto a celý náš región nenahraditeľná. Faktom je, že od  roku 1996 pomohla spoločnosť ECO-INVEST, a.s. mestu finančnou sumou viac ako 60 mil. EUR. 
Preto na Vás vážení spoluobčania, ako aj obyvatelia dolného Liptova apelujeme, aby ste nepodľahli tlaku osôb, ktoré stoja v pozadí týchto aktivít, nakoľko ich motivácia je nejasná a môže im ísť iba o osobný prospech na úkor Vás ale aj všetkých občanov.  

Fakty o spolupráci a finančnej podpore spoločnosti ECO-INVEST, a.s. pre mesto Ružomberok a región

Spoločnosť ECO-INVEST, a.s. priamo alebo prostredníctvom svojich dcérskych spoločností (SHP Group, TAURIS Group, ECO-INVESTMENT) alebo spoločných podnikov (MONDI SCP, Harmanec Kuvert) vynaložila na podporu komunity, charity, zdravotníctva, školstva, športu a kultúry od roku 1996 viac ako 60 mil. EUR (1, 8 mld. SKK) a vytvorila tisícky pracovných miest. Priemerná mzda zamestnanca dosiahla v súčasnosti výšku 1 320 Eur mesačne. 

Spoločnosť podporila:
Kultúrny dom Andreja Hlinku – rekonštrukcia v hodnote 7 mil. EUR
Ústredná vojenská nemocnica Ružomberok – nákup zdravotníckej techniky v hodnote 2 mil. EUR
Mestský basketbalový klub – 7 mil. EUR
Výstavba nového futbalového štadiónu – 10 mil. EUR
Mestský futbalový klub – 3 mil. EUR ročne
Katolícka univerzita v Ružomberku – 1 mil. EUR
Detské domovy v meste Ružomberok a okolí – 20 tis. EUR ročne
Obce v regióne – 100 tis. EUR ročne
Environmentálne projekty – 65 tis. EUR ročne
Finančná podpora zamestnancov a dôchodcov – 70 tis. EUR ročne
Ostatné športové, spoločenské a charitatívne organizácie – 55 tis. EUR ročne



